送菊
作者：胡銓
朝代：宋

paragraphs: 卧病高秋留海浦，明日重陽更風雨。
杜門不出長蒼苔，令我天涯心獨苦。
籬角黄花親手栽，近節如何獨未開。
含芳閟采亮有以，使君昨暮徵詩來。
凌晨試遣霜根送，畚玉雖微甚珍重。
極知無意競秋光，往作橫窗歲寒供。
憶我初客天子都，西垣植此常千株。
結花年年應吹帽，始信南邦事盡殊。
願得封培自今日，何間朱崖萬家室。
秋香端不負乾坤，但願簫管亂疇匹。
歸去來兮雖得歸，念歸政自莫輕違。
他日采英林下酌，誰向清霜望翠微。